b'\n_START_ARTICLE_\nPrva so\xc5\xa1ka bitka\n_START_SECTION_\nNepripravljenost Italijanov\n_START_PARAGRAPH_\nNa italijanski strani se je zbralo 250 bataljonov, oziroma 250 tiso\xc4\x8d vojakov. Na avstrijski strani je \xc4\x8dakalo okrog 100 tiso\xc4\x8d vojakov. Priprave so trajale sedem dni, ko so Italijani od Jadranskega morja do Tolmina postavili sedemsto topov. Natanko mesec dni po napovedi vojne s strani Italije, 23. junija, se je za\xc4\x8delo obstreljevanje, ki pa ni imelo \xc5\xbeelenega u\xc4\x8dinka. Avstrijski branilci so kljub temu, da so zakloni\xc5\xa1\xc4\x8da zgradili v zadnjem hipu, imeli malo \xc5\xbertev, vzrok pa je bila neizku\xc5\xa1ena razpr\xc5\xa1enost in nenatan\xc4\x8dnost italijanskih topni\xc4\x8darjev. Ker granate niso uni\xc4\x8dile \xc5\xbei\xc4\x8dnih ovir, so Cadornovi juri\xc5\xa1niki drago pla\xc4\x8dali. Mesec odla\xc5\xa1anja s strani Italijanov je \xc5\xa1lo na roke Avstrijcem._NEWLINE_Na spodnjem delu So\xc4\x8de so Italijani posku\xc5\xa1ali napasti ve\xc4\x8dkrat, preboj pa je uspel le pri Sredipolju. \xc5\xbde naslednji dan so se morali napadalci umakniti avstrijskim rezervistom. Umiku je bil pri\xc4\x8da sam kralj Viktor Emanuel, ki je bitko spremljal s cerkvenega zvonika v Turiaccu. Za\xc4\x8del se je tudi boj za \xc5\xa0mihel, ki je v naslednjih petih bitkah postal eno najbolj krvavih boji\xc5\xa1\xc4\x8d so\xc5\xa1ke fronte._NEWLINE_Srditi boji so se odvijali tudi na gori\xc5\xa1kem mosti\xc5\xa1\xc4\x8du med Sabotinom in Lo\xc4\x8dnikom; na Kalvariji in Podgori. Italijani so z bojnim vzklikom "Avanti Savoia" vztrajno napadali avstrijske okope, a slednji so bili bolj izku\xc5\xa1eni in so iz dobro utrjenih strojni\xc4\x8dnih gnezd uspe\xc5\xa1no odbijali ofenzivo. General Cadorna je bil besen in je za neuspehe krivil generala Frugonija, \xc4\x8de\xc5\xa1, da se ne borijo dovolj hrabro. Cadorna naj bi boji\xc5\xa1\xc4\x8de zelo redko obiskal, zato ni imel jasne slike o dejanskem stanju._NEWLINE_Nespametno so delovali tudi italijanski ni\xc5\xbeji \xc4\x8dastniki, ki so z vojaki napadali v svojih zna\xc4\x8dilnih uniformah, zato so bili lahka tar\xc4\x8da za avstrijske ostrostrelce in strojni\xc4\x8darje.\n_START_SECTION_\nAvstrijska obramba\n_START_PARAGRAPH_\nAvstrijska obramba je temeljila na taktiki v globino s tremi \xc4\x8drtami: na prvi so bili strojnice in opazovalci, na drugi skrite enote, v tretji pa rezervni vojaki, ki so \xc4\x8dakali na sovra\xc5\xbenikov preboj in morebitni protinapad._NEWLINE_V prvi so\xc5\xa1ki bitki so Italijani osvojili le nekaj sto metrov ozemlja na robu kra\xc5\xa1ke planote ter podno\xc5\xbeje planote pri Sredipolju, Vermeljanu in Selcu. Izgubili so skoraj 15 tiso\xc4\x8d mo\xc5\xbe, medtem ko je med Avstrijci umrlo slabih deset tiso\xc4\x8d vojakov. Bitka je bila polomija za italijansko vojsko, saj so s pehoto brez topni\xc5\xa1ke podpore napadali dobro utrjene polo\xc5\xbeaje, kjer so jih na vi\xc5\xa1inah \xc4\x8dakale strojnice.'